എസ്. സരസ്വതിയമ്മ

ഒരു മലയാള ഭാഷാ എഴുത്തുകാരിയും റേഡിയോ അവതാരകയും വനിതാ വിഭാഗ പരിപാടികളുടെ നിർമ്മാതാവുമായിരുന്നു എസ്. സരസ്വതിയമ്മ (മാർച്ച് 18,1933-ജനുവരി 15,2020). മനസ്വിനി മാനവതി എന്ന പരിപാടിക്ക് അവർക്ക് 1985ൽ റേഡിയോ പരിപാടിക്കുള്ള ദേശീയ അവാർഡ് ലഭിച്ചു.

 ജീവചരിത്രം 
എസ്. സരസ്വതിയമ്മ സ്വാതന്ത്ര്യസമര സേനാനിയും ശ്രീ നാരായണ ഗുരുവിന്റെ ശിഷ്യനും ജീവചരിത്രകാരനുമായ കോട്ടുക്കോയിക്കൽ പത്മനാഭന്റെയും ശാരദാമ്മയുടെയും മകളായി 1933 മാർച്ച് 18 ന് ഇന്നത്തെ കരുനാഗപ്പള്ളി തഴവയിൽ ജനിച്ചു.

സരസ്വതി അമ്മ 1948 ൽ കൊല്ലം എസ്. എൻ. കോളേജിൽ ഇന്റർമീഡിയറ്റ് കോഴ്സ് പഠിക്കുകയും പിന്നീട് അതേ കോളേജിൽ ബിഎ ഇക്കണോമിക്സിൽ ചേരുകയും ചെയ്തു. തിരുവനന്തപുരത്തെ ഗവൺമെന്റ് ലോ കോളേജിൽ (കോഴ്സിന്റെ ഒന്നാം വർഷത്തിൽ എറണാകുളത്ത് പ്രവർത്തിച്ചിരുന്നു) അവർ പിന്നീട് നിയമം പഠിച്ചു. കോളേജ് കാലഘട്ടത്തിൽ അവർ കല, സാംസ്കാരിക മേഖലയിൽ സജീവമായിരുന്നു. നിയമ കോളേജിൽ നിന്ന് ബിരുദ സർട്ടിഫിക്കറ്റ് ലഭിക്കുന്നതിന് മുമ്പ്, അവർ ഒരു വർഷം സ്ത്രീകൾക്കിടയിൽ പ്രവർത്തിക്കുകയും 'മഹിളസമാജം' എന്ന പേരിൽ ഒരു വനിതാ അസോസിയേഷൻ രൂപീകരിക്കുകയും ചെയ്തു. സർട്ടിഫിക്കറ്റ് ലഭിച്ച ശേഷം 1957ൽ അഭിഭാഷകയായി കൊല്ലത്ത് ജോലി ചെയ്യുകയും ചെയ്തു.

 വ്യക്തി ജീവിതവും മരണവും 
സരസ്വതിയമ്മയ്ക്കും ഭർത്താവ് യശോധനും മായ പ്രിയദർശിനി, ഹരികൃഷ്ണൻ, ഗോപികൃഷ്ണൻ എന്നിങ്ങനെ മൂന്ന് മക്കളുണ്ട്. വാർദ്ധക്യസഹജമായ അസുഖങ്ങൾക്ക് ചികിത്സയിലിരിക്കെ 2020 ജനുവരി 15 ന് എൺപത്തിയാറാം വയസ്സിൽ തിരുവനന്തപുരത്തെ വസതിയിൽ വച്ച് അവർ അന്തരിച്ചു.

 കരിയർ 
1965ൽ വനിതാ വിഭാഗം പരിപാടികളുടെ നിർമ്മാതാവായി സരസ്വതി അമ്മ ഓൾ ഇന്ത്യ റേഡിയോ തിരുവനന്തപുരം നിലയത്തിൽ ചേർന്നു. അഭിഭാഷകയെന്ന നിലയിൽ പ്രശസ്തി നേടുന്നതിനിടയിലാണ് അവർക്ക് ആകാശവാണിയിൽ ജോലി ലഭിച്ചത്. സ്ത്രീകൾക്കുള്ള പരിപാടികൾ വളരെ കുറവായിരുന്ന ഒരു സമയത്താണ് അവർ ആകാശവാണിയിൽ വന്നത്. ആകാശവാണിയിൽ സ്ത്രീകൾക്കായി ഒരു പ്രത്യേക പരിപാടി എന്ന ആശയം അവതരിപ്പിക്കുകയും 'സ്ത്രീകൾക്ക് മാത്രം' എന്ന പേരിൽ ഒരു പരിപാടി ആരംഭിക്കുകയും ചെയ്തു. പിന്നീട്, ആകാശവാണിയിലെ വനിതാ പരിപാടിയായ മഹിളാലയം പുനരുജ്ജീവിപ്പിക്കുകയും അതിന്റെ നിർമ്മാതാവും അവതാരകയുമായി ശ്രദ്ധേയത നേടി. സ്ത്രീകൾക്കായുള്ള പരിപാടികൾ അപൂർവമായിരുന്ന ഒരു സമയത്ത്, വനിതാ സാഹിത്യ കൃതികൾ, നാടകങ്ങൾ, വിവിധ മേഖലകളിലെ പ്രശസ്ത വനിതകളുടെ വിജയകഥകൾ എന്നിവയുൾപ്പെടെ ഉൾപ്പെടുത്തി മഹിളാലയം എന്ന പരിപാടി പുനർരൂപകൽപ്പന ചെയ്യുകയായിരുന്നു അവർ. മഹിളാലയത്തിന്റെ അവതാരകയായതിന് ശേഷം ആളുകൾ അവരെ സ്നേഹപൂർവ്വം മഹിളാലയം ചേച്ചി എന്ന് വിളിച്ചുവന്നിരുന്നു.

1985ൽ മനസ്വിനി മാനവതി എന്ന റേഡിയോ പരിപാടിയുടെ പേരിൽ സരസ്വതിയമ്മയ്ക്ക് ദേശീയ അവാർഡ് ലഭിച്ചു. സമൂഹത്തിലെ താഴെത്തട്ടിലുള്ള തൊഴിലാളിവർഗ സ്ത്രീകളെ തിരിച്ചറിയുന്നതിനും ഉൾപ്പെടുത്തുന്നതിനുമുള്ള ഒരു പരിപാടിയായിരുന്നു ഇത്. ഡൽഹി സ്റ്റേഷനിൽ നിന്ന് ഈ പരിപാടി അവതരിപ്പിച്ച ശേഷം ഇത് ഇന്ത്യയിലെ മറ്റ് സംസ്ഥാനങ്ങളിലെ റേഡിയോ സ്റ്റേഷനുകളിൽ പ്രക്ഷേപണം ചെയ്യാൻ നിർദ്ദേശിക്കപ്പെട്ടു.

സാഹിത്യമേഖലയിൽ സജീവമായിരുന്ന മലയാളി സ്ത്രീകൾ അപൂർവ്വമായിരുന്ന ഒരു കാലത്ത്, സരസ്വതിയമ്മ 'മാസിക' എന്ന റേഡിയോ പരിപാടി ആരംഭിച്ചു, അതിലൂടെ അറിയപ്പെടാത്ത സാധാരണ വനിതാ എഴുത്തുകാർക്ക് വളരാൻ അവസരം നൽകി.

ഓൾ ഇന്ത്യ റേഡിയോയുടെ നേതൃത്വത്തിൽ സ്കൂളുകളിൽ കുട്ടികളുടെ ഗായകസംഘങ്ങൾ രൂപീകരിക്കുന്നതിനും പിന്നിൽ സരസ്വതിയമ്മയായിരുന്നു. പിന്നീട് ഓൾ ഇന്ത്യ റേഡിയോയുടെ ഡെപ്യൂട്ടി സ്റ്റേഷൻ ഡയറക്ടറായ അവർ 1987 ൽ വിരമിച്ചു.

 സംഭാവനകൾ 
ഓൾ ഇന്ത്യ റേഡിയോയിലെ ഇരുപത്തിയാറ് വർഷത്തെ കരിയറിനെക്കുറിച്ച് എസ്. സരസ്വതിയമ്മ എഴുതിയ ഒരു ഓർമ്മക്കുറിപ്പാണ് ആകാശത്തിലെ നക്ഷത്രങ്ങൾ. പൂക്കളും കുഞ്ഞുങ്ങളും, കുപ്പിചില്ലും റോസാദളങ്ങളും, അമ്മമാർ അറിഞ്ഞിരിക്കാൻ തുടങ്ങിയ പുസ്തകങ്ങളും അവർ രചിച്ചിട്ടുണ്ട്.

സരസ്വതി അമ്മ വളരെക്കാലം മംഗളം വീക്കിലിയിൽ സ്ത്രീകൾക്കായുള്ള കോളമായ വനിതകൾക്ക് മാത്രം എന്ന പംക്തി എഴുതിയിരുന്നു. രണ്ട് പതിറ്റാണ്ടോളം മലയാള മനോരമ വാരികയിൽ വനിതാവേദി എന്ന സ്ത്രീകൾക്കായുള്ള മറ്റൊരു കോളവും അവർ എഴുതിയിട്ടുണ്ട്.

 പുരസ്കാരങ്ങളും ബഹുമതികളും 
മനസ്വിനി മാനവതി എന്ന പരിപാടിക്ക് 1985ൽ ദേശീയ അവാർഡ് ലഭിച്ചു.

 അവലംബം 

വർഗ്ഗം:2020-ൽ മരിച്ചവർ
വർഗ്ഗം:1933-ൽ ജനിച്ചവർ